Document ID: 32007D0886

SKLEP POLITIČNEGA IN VARNOSTNEGA ODBORA EUPOL AFGH/2/2007
z dne 30. novembra 2007
o ustanovitvi Odbora sodelujočih držav za policijsko misijo Evropske unije v Afganistanu (EUPOL AFGHANISTAN)
(2007/886/SZVP)
POLITIČNI IN VARNOSTNI ODBOR JE -
ob upoštevanju Pogodbe o Evropski uniji in zlasti tretjega odstavka člena 25 Pogodbe,
ob upoštevanju Skupnega ukrepa Sveta 2007/369/SZVP z dne 30. maja 2007 o ustanovitvi policijske misije Evropske unije v Afganistanu (EUPOL AFGHANISTAN) (1) in zlasti člena 10(1) Skupnega ukrepa,
ob upoštevanju naslednjega:
(1)
V skladu s členom 10(1) Skupnega ukrepa 2007/369/SZVP Politični in varnostni odbor (PVO) politično nadzoruje misijo in jo strateško vodi pod okriljem Sveta, ki PVO pooblasti za sprejemanje ustreznih sklepov v skladu s členom 25 Pogodbe.
(2)
V Sklepih z zasedanja Evropskega sveta iz Göteborga z dne 15. in 16. junija 2001 so bila določena vodilna načela in podrobnosti za prispevek tretjih držav v policijskih misijah. Svet je 10. decembra 2002 odobril dokument, naslovljen „Posvetovanja in modalitete o prispevku držav nečlanic EU v operacijah civilnega kriznega upravljanja EU“, ki je nadgradil dogovore o sodelovanju tretjih držav v operacijah civilnega kriznega upravljanja, vključno z vzpostavitvijo odbora sodelujočih držav (OSD).
(3)
OSD za policijsko misijo Evropske unije v Afganistanu (EUPOL AFGHANISTAN) bi moral imeti ključno vlogo pri tekočem upravljanju misije. Biti bi moral glavni forum za razpravo o vseh problemih, povezanih s tekočim upravljanjem misije. PVO, ki misijo politično nadzoruje in jo strateško vodi, bi moral upoštevati stališča OSD -
SKLENIL:
Člen 1
Ustanovitev
Ustanovi se Odbor sodelujočih držav (OSD) za policijsko misijo Evropske unije v Afganistanu (EUPOL AFGHANISTAN).
Člen 2
Naloge
1. OSD lahko izraža mnenja. PVO ta mnenja upošteva ter misijo politično nadzoruje in jo strateško vodi.
2. Pooblastila OSD so določena v dokumentu, naslovljenem „Posvetovanja in modalitete o prispevku držav nečlanic EU v operacijah civilnega kriznega upravljanja EU“.
Člen 3
Sestava
1. Vse države članice EU imajo pravico prisostvovati razpravam OSD. Vendar pri tekočem upravljanju misije sodelujejo le države, ki za misijo zagotavljajo svoj prispevek. Predstavniki tretjih držav, ki sodelujejo v misiji, se lahko udeležujejo sestankov OSD. Sestankov OSD se lahko prav tako udeleži predstavnik Komisije Evropskih skupnosti.
2. Vodja misije redno obvešča OSD.
Člen 4
Predsedovanje
V zvezi z misijo iz člena 1 OSD v skladu z dokumentom o posvetovanjih in modalitetah iz člena 2(2) predseduje predstavnik generalnega sekretarja/visokega predstavnika, v tesnem posvetovanju s predsedstvom.
Člen 5
Sestanki
1. Predsedujoči redno sklicuje sestanke OSD. Če tako zahtevajo okoliščine, se lahko na pobudo predsedujočega ali na zahtevo predstavnika sodelujoče države skličejo nujni sestanki.
2. Predsedujoči vnaprej razdeli začasni dnevni red in dokumente, ki se nanašajo na sestanek. Predsedujoči je odgovoren, da PVO pošlje zaključke razprav OSD.
Člen 6
Zaupnost
1. Za sestanke in delo OSD se uporabljajo predpisi Sveta o varovanju tajnosti. Zlasti morajo biti ustrezno varnostno preverjeni predstavniki v OSD.
2. Za posvetovanja OSD velja obveznost varovanja poslovne skrivnosti.
Člen 7
Začetek veljavnosti
Ta sklep začne veljati z dnem sprejetja.
V Bruslju, 30. novembra 2007

Labels: 18
15
5